Karoo-huis: Harmonie tussen toe & nou | Sarie
Karoo-huis: Harmonie tussen toe & nou
Anita Rossouw & Lounette Fourie | FOTO Adam Letch & Warren Heath/Bureaux
So tipies Karoo: Hierdie lang leiklipstoep is toentertyd so hoog gebou sodat jy direk van die wa af op die stoep kon afklim. Die groen stoele is van Chair Crazy. FOTO'S ADAM LETCH & WARREN HEATH/BUREAUX
Die hoofhuis dateer uit 1852 en bo die voordeur pryk IWDV, die voorletters van die destydse eienaar, Isak Wilhelm van der Vyver. Aanvanklik is hier met onder meer vrugte en druiwe geboer, maar in die laat 1800's hoofsaaklik met volstruise. Deesdae is Buffelsdrift 'n olyfplaas. Greg Truen, 'n argitek en 'n direkteur van die argiteksfirma SAOTA, het hierdie pragtige historiese plaas, waarvan die huis en buitegeboue basies nog in 'n goeie toestand was, in 2016 gekoop. Hy het Jaco Booyens, 'n bekroonde argitek en kleispesialis, genader en saam het hulle die restourasie aangepak. In die huis was daar tekens dat dit in die 1970's opgeknap is, maar dié is gestroop om plek te maak vir 'n moderne kombuis en badkamer.
Om die oorspronklike karakter te behou het hulle 'n dun kalkpleister gekies om die binnemure af te werk. Die geelhoutbalke en plafon kon gerestoureer word, maar die houtvloer was verrot. Dit is vervang met populierplanke wat in 'n droogoond op Oudtshoorn gedroog is, en die leefarea se vloer is met klip uit die omgewing gelê. Hortjies van populierhout is toe vir al die vensters gemaak, wat die huis heerlik koel hou as die son buite neerbak. Die buite-areas is in terrasse uitgelê en in een van hulle is 'n gesonke swembad wat met boorgatwater gevul word. Dele wat swaarder verkeer dra, is met klip geplavei en ander plekke met perskepitte. Sover moontlik is plaaslike vakmanne en materiaal uit die omgewing gebruik, en die eindresutlaat is asemrowend.